בס''ד
אחת האומנויות הנדרשות ממני כמטפלת היא-
לדעת להיות חברה
ואחות
ושכנה
וגיסה
ואמא.
ולמה  זה דורש ממני מיומנויות ורגישות מיוחדת 
כי בגלל היותי מטפלת קל לי מאוד ליפול לשיח טיפולי עם כל אחת שמשתפת אותי במשהו
לפעמים אני מזהה את המילים שלא נאמרות, את הדחפים הנסתרים והפיצול שמתרחש.
ואין לי רשות לגעת, ואין לי רשות להיכנס, ואין לי רשות גם ביני לביני להסיק מסקנות טיפוליות לגבי אף אחד/ת.
ההקשבה שלי צריכה להיות פשוטה וחברית. 
בלי כל ה- ''איפה זה פוגש אותך'' או- ''עד כמה את מרגישה ש...'' ובטח לא- ''אמ.. אני מבינה'' במנגינה סופר מקצועית...
להיות חברה, אחות, שכנה, גיסה או אמא זה להיות מסוגלת לכבד כל אחת במקומה ולא להתיימר או לנסות להצעיד אותה למקום שאולי לדעתי יהיה נכון יותר עבורה.
כשאני חברה, אני מדברת הרבה על עצמי ועליה, צוחקת משטויות, נואמת נאומים דיכוטומיים על החיים ומשמעותם ואין לי יותר מידי סימני שאלה.
כשאני שכנה, אני מדברת בעייפות על הילדים והבית הלא מדוגם ומתנצלת על זה במילים מכובסות ומקנאה בשכנות המתקתקות, והילדים לא משאירים לי ברירה אלא להתמודד עם העובדה שכאמא שלהם אני ממש רחוקה מלהיראות מטפלת...
כשאני גיסה, אני ממש ממש נזהרת לא לנתח בפסיכולוגיסטיקה שום תהליך שמתרחש בין חמותי לכלתה או בין גיסתי לבעלה ואני משתדלת להיות בעיקר קלילה על גבול התמימה והשיחות הם על בגדים, טיפים מהעיתון ובדיחות קרש על המשפחה.
וכאמא-- טוב זו כבר נקודה רגישה כי הילדים לא נותנים לי רגע להיכנס לתפקיד היודעת והמרגישה, ובכלל כשאני איתם אני בעיקר בסימני שאלה על מי אני ומה אני מועילה?

איזה כיף שאני לא רק מטפלת 
כי אז מותר לי להחמיא בשפע בלי לבדוק מה זה אומר ועד כמה זה נכון.
ומותר לי לכעוס ולא להכיל ולא להיות מדויקת וסטרילית בהקשבה שלי
ומותר לי להנות מדברים פשוטים גולמיים ומפוזרים בלי להעביר אותם אינדיבידואציה.
ואהבה וקבלה ומשמעות הן מילים של יום יום ולא מעוררות חרדה מלומר אותן.
ויחד עם זאת ממש כיף להיות מטפלת ולחוות את עצמי בחלקים מעמיקים עם אלה שמעיזות לקחת נשימה עמוקה ולצאת למסע.
תודה ה' על יכולת ההפרדה.
